ECF ปิดกระฉูด 13% นิวไฮรอบ 5 เดือน ลุ้นปี 64 ไฟฟ้าดันกำไรโตทะลัก 145%
ECF ปิดกระฉูด 13% นิวไฮรอบ 5 เดือน ลุ้นปี 64 ไฟฟ้าดันกำไรโตทะลัก 145%
15 ธ.ค. 2563

ผู้สื่อข่าวรายงานว่า บริษัท อีสต์โคสท์เฟอร์นิเทค จำกัด (มหาชน)  หรือ ECF  ราคาปิดวันนี้(15ธ.ค.63) อยู่ที่ระดับ 1.53 บาท บวก 0.18 บาท หรือ 13.33% ด้วยมูลค่าซื้อขาย 48.13 ล้านบาท ราคาหุ้นนิวไฮในรอบ 5 เดือน โดยเทียบตั้งแต่หุ้นยืนที่ระดับ 1.53 บาท เมื่อวันที่ 13 ก.ค.63

บล.เคทีบี (ประเทศไทย) ระบุในบทวิเคราะห์ว่า เริ่มต้นจัดทำบทวิเคราะห์หุ้น ECF ด้วยคำแนะนำ ถือ ที่ราคาเป้าหมายที่ 1.58 บาท อิง SOTP valuation เทียบเท่า 2021E PER ที่ 11.5x  ECF เป็นผู้ผลิตและจำหน่ายไม้ปาร์ติเคิลบอร์ดและเฟอร์นิเจอร์ ขายภายในประเทศและส่งออก ที่มีประสบการณ์มากกว่า 28 ปี และได้ขยายสู่ธุรกิจผลิตไฟฟ้าผ่านการถือ 20% ในโรงไฟฟ้ามินบู ประเทศเมียนมาร์ตั้งแต่ปี 2018
ประเมินกำไรสุทธิปี 2563 ที่ 30 ล้านบาท (ลดลง 8% เทียบช่วงเดียวกันของปีก่อน) และปี 2564 ที่ 75 ล้านบาท (โต 145% เทียบช่วงเดียวกันของปีก่อน) โดยธุรกิจเฟอร์นิเจอร์ปี2563ถูกกดดันจากการ lockdown ทั้งในประเทศและต่างประเทศ และจะเติบโตเล็กน้อยใน 3 ปีข้างหน้า (รายได้ 2563-2566  = 4.8% CAGR) จากสภาวะเศรษฐกิจโลกที่ยังคงชะลอตัวทำให้ส่งออกสินค้าได้น้อย ในขณะที่ส่วนแบ่งกำไรธุรกิจโรงไฟฟ้าจะเติบโตดี โดยคิดเป็น 19% ของกำไรสุทธิปี 2564  และ 66% ของกำไรสุทธิปี 2566 จากรายได้ COD ครบทั้ง 4 เฟส (170 เมกกะวัตต์)
ราคาหุ้นปรับตัวขึ้นและ outperform SET +7% ในช่วง 3 เดือน แต่ underperform SET -16% ในช่วง 12 เดือน โดยเราแนะนำเพียง ถือ จากผลการดำเนินงานที่จะเริ่มดีขึ้นตั้งแต่ปี 2021E เป็นต้นไป อย่างไรก็ตามเรามีความกังวลเรื่องความเสี่ยงจากการเพิ่มทุนในอนาคต เนื่องจากบริษัทจะต้องไถ่ถอนหุ้นกู้มูลค่ากว่า 581 ล้านบาท ในขณะที่กระแสเงินสดจากการดำเนินงานในปี 2022E อยู่ที่ 109 ล้านบาท และความเสี่ยงของโครงการโรงไฟฟ้ามินบูที่อาจจะไม่สามารถ operate ได้ตามเวลาที่กำหนด